Nora Sneek-Gibbs

Leonora Viola (Nora) Sneek-Gibbs (☆ 22 di òktober 1949 na Sint Eustatius - † 23 di mei 2022 na Sint Maarten) tabata un activista y politico di Sint Eustatius. Entre 1994 y 1997 e tabata Secretario di Estado (staatssecretaris) di Asuntonan Constitutional di Antias Hulandes y e prome hende muhe di Statia den un gabinete Antiano. Na 1991 e tabata e prome hende muhe eligi como miembro di Conseho Insular di Sint Eustatius. Desde 1992 e tabata alabes diputado y miembro di Colegio Ehecutivo di Sint Eustatius.

 Biografia 
Nora Gibbs a nace na Sint Eustatius y a lanta na Aruba unda e tabata alumno na John Wesley College na San Nicolas. Na 1970, el a obtene su MULO-diploma y a cuminsa su carera na Savaneta Camp, unda el traha te 1979. Despues di muda pa Hulanda, el a completa estudio den recursonan humano riba nivel MBO y HBO na Haarlem. Bek na su isla, Sneek-Gibbs a drenta servicio di teritorio insular di Sint Eustatius na 1987 y poco despues a wordo encarga cu e departamento di recurso humano.

Na 1991, Sneek-Gibbs a wordo eligi como miembro di Conseho Insular di Sint Eustatius pa Partido Democratico di Sint Eustatius (DP), e prome hende muhe den e funcion aki. Entre 1992 y 1994, e tabata alabes diputado y miembro di Colegio Ehecutivo di e isla, responsabel pa entre otro turismo y enseñansa.

Na 1994, el a asumi a funcion di Secretario di Estado pa Asuntonan Constitucional di Antia Hulandes den gabinete Pourier II, un funcion cu el a ocupa te 1997. E tabata e prome hende muhe di Sint Eustatius cu a sirbi den un gabinete Antiano.

Como Secretario di Estado, Sneek-Gibbs tabata responsabel pa dossiernan manera renobacion administrativo, formacion di nacion y mehoracion di integridad den gobierno. E tabata activamente envolvi den e referendum constitucional di 14 di october 1994 na Islariba. Na 1995, el a presentá e rapport Make it Work, un modelo pa un sistema estatal Antiano revisa. Tambe el a establece mediante decreto nacional di dia 22 di augustus 1995 e Comision Formacion di Nacion na Fort Amsterdam, cu e meta pa duna conseho riba e structura politico y union social denter di Antias Hulandes.

Sneek-Gibbs tabata activo tambe den numeroso organisacion social, incluyendo St. Eustatius Historical Foundation, Lions Club, Quota Club y directiva di e biblioteca local.

Sneek-Gibbs tabata casa cu Nicolaas (Koos) Sneek, tambe politico y na momento di su fayecimiento miembro di Conseho Insular. Despues di su recuperacion di un kebrante di salud el a fayece inespera dia 23 di mei 2022 na edad di 72 aña den Centro Medico Sint Maarten.

 Honor 
Sneek-Gibbs a ricibi un condecoracion real como Cabayero ("Ridder") den Orden di Oranje-Nassau. Na 2025, un barco tipo "search & rescue" di Guardacosta Caribe a haña su nomber Nora, como homenahe na su contribucion na e desaroyo di Sint Eustatius.

Kategoria:Hende
Kategoria:Polítiko di Sint Eustatius